auxilia - a többnyire nem római polgár jogállású egyénekből kiállított segédcsapatok gyűjtőneve
collegium - azonos foglalkozású polgárok érdekvédelmi és önsegélyző, de vallási jelleget sem nélkülöző szervezete
decurio -lovas segédcsapat (ala) alegységének (turrna) a parancsnoka. Így nevezték a városi települések tanácstagjait is
frigidarium - római fürdő hideg vizes medencével rendelkező fűtetlen helyisége
hypocaustum - a fűtendő helyiség alá épített sokoszlopos tér, amelyben a külső tüzelőhely forró füstgázai keringtek, majd a falakba épített cserépcsöveken keresztül távoztak
legio - 20-25 éves időtartamú szolgálatra sorozott római polgárokból álló, a császárkorban mintegy 5500 fős gyalogos csapat. Számuk 30 körül mozgott. 9 szokványos és egy nagyobb cohorsát különböző rangú centuriók vezették. Egy-egy legio mintegy 120 lovassal is rendelkezett
ornamenta triumphalia a győztes hadvezért megillető kitüntetés, ill. a diadalmeneten viselt díszes öltözéke
praetor- a köztársaságkorban a második legjelentősebb, elsősorban bírói teendőket ellátó tisztviselő. A császárkorban a senatori karrier egyik önmagában jelentéktelenné váló állomása, betöltése azonban további fontos tisztségek elnyerésének előfeltétele volt
terra sigillata - fényes vörös cserépedénytípus, amelyet gyakran borít pecsételővel készített díszítés. Az időszámítás kezdetétől a III. század derekáig (bizonyos formáit egyes helyeken később is) gyártották előbb Itáliában, majd többnyire Galliában, Germaniában és Raetiában. A gyakran névbélyegzővel is ellátott edényfajta a sűrűn változó forma és díszítés miatt az egyik legjobb keltező értékű lelet
vexillatio - egy vagy több csapatból egy bizonyos célra létrehozott különítmény