Védekezés

Minden árvízi védekezés elmaradhatatlan kelléke a homokzsák. Ebből a 2006-os dunaszekcsői védekezés alkalmával közel 50.000 db-ot használtak fel. A zsákokat nem kell teletölteni, legfeljebb félig. A zsákok lerakását célszerű szakemberekre bízni. Az árvízvédelmi szakemberek instrukciói alapján kerülnek a megfelelő helyre a zsákokból álló töltések. A zsákokat általában helyiekből álló csoportok, esetleg katasztrófavédelmi szakemberek, vagy a katonaság rakják le.

A közhiedelemmel ellentétben a homokzsák nem véd meg a víztől, csak a folyó házakra nehezedő nyomását tudja enyhíteni. A 2002-es árvíz sajnos ezt teljes egészében igazolta, szinte feleslegesen került lerakásra több tízezer homokzsák. Kiegészítő eszközként vastag fóliát kell a zsákok alá teríteni, ez a rendszer ideig-óráig ellenáll a víznek és a víznyomásnak.

Még a vastag fólia és a többrétegű homokzsákrendszer alatt is átszivárog a víz. Hatékony módszer a homokzsákfal belső oldalának döngölt földdel való megtámasztása. Ez még a magasabb vízoszlopot is képes megfogni. Az így emelt töltéseken 24 órás ügyeletet kell tartani az esetleges szivárgások figyelésére és a veszély elhárítására.

Ha tartósan magas a vízállás, gyakran előfordul, hogy a földdel erősített töltés is átengedi a vizet. Ilyenkor a szivárgást egy belső, kör alakú gáttal veszik körül, amelybe befolyó vízoszlop magassága hidrosztatikai egyensúlyban van a külső vízzel, így megszűnik a szivárgás. Természetesen minél több ilyen belső gát van, annál több a "hibaforrás", annál nehezebb a további védekezés.

A árvíz ellen küzdő emberek legnagyobb ellensége a buzgár. Ez akkor jön létre, ha a víz utat talál az árvízvédelmi töltés alatti földrétegben (jellemző módon ürgelyukon keresztül). Ekkor a víznyomás miatt hirtelen nagy mennyiségű víz folyik a töltés mögé, valamint a talaj teherbíró képessége is jelentősen csökken. A buzgárokat szintén körgátakkal veszik körül. Az árvíz egyetlen pozitív hatása, hogy a védekezésben részt vevő önzetlen embereket a későbbiekben is működő közösségekké alakítja.
